Raimond Kaljulaid

Raimond Kaljulaid (sündinud 27. jaanuaril 1982) on Eesti poliitik, XIV ja XV Riigikogu liige. 

 Elukäik 
Kaljulaid on lõpetanud Tallinna Saksa Gümnaasiumi. Ta on õppinud 2000–2003 Tartu Ülikooli sotsiaalteaduskonnas semiootika ja kulturoloogia erialal, 2003–2006 Tallinna Ülikoolis reklaami ja imagoloogiat, 2009–2014 Tallinna Tehnikaülikoolis ärindust, 2014–2016 Estonian Business Schoolis ärindust. 2023. aasta Riigikogu valimisteks registreerimise ajal oli Kaljulaiu haridustasemeks keskharidus.

 Poliitikas 
Kaljulaid oli 2001–2019 Eesti Keskerakonna liige. Aastatel 2002–2004 oli ta Tallinna linnapea Edgar Savisaare avalike suhete nõunik. 

2016. aasta märtsis sai temast Põhja-Tallinna linnaosa vanem. 2017. aasta kohaliku omavalitsuse volikogude valimistel sai üleriigiliselt teise tulemuse 5521 häälega, edestades ka sama ringkonna esinumbrina kandideerinud Keskerakonna tipp-poliitikut Yana Toomi. Pärast valimisi jätkas ta tööd Põhja-Tallinna linnaosa vanemana. Linnaosavanemaks saades lõpetas ta suured massiüritused ning suunas sellega vabanenud raha heakorraprojektidesse.

2016. aasta 5. novembril toimunud Keskerakonna erakorralisel kongressil valiti Raimond Kaljulaid 295 häälega Keskerakonna juhatuse liikmeks. Keskerakonna juhatuse valimistel 2018. aastal sai Raimond Kaljulaid kõige rohkem hääli (488) ning osutus taas Keskerakonna juhatusse valituks. 2019. aasta Riigikogu valimistel sai ta 1. valimisringkonnas Keskerakonna esinumbrina kandideerides 7303 häälega isikumandaadi. Kui Keskerakond astus pärast 2019. aasta Riigikogu valimisi koalitsioonikõnelustesse Isamaa ja EKRE-ga, teatas Kaljulaid, et lahkub protesti märgiks Keskerakonna juhatusest.  Ta üritas nurjata Keskerakonna koalitsiooni EKRE-ga ning selle ebaõnnestumisel astus Keskerakonnast välja. Kaljulaiu sõnul keeldus telekanal Pervõi Baltiiski Kanal näitamast tema reklaame, mis olid suunatud üleskutsele mitte toetada Eesti Konservatiivse Rahvaerakonna valitsusse võtmist. 

Riigikogu XIV koosseisus oli ta väliskomisjoni liige, Euroopa Liidu asjade komisjoni aseesimees ja riigikaitsekomisjoni esimees. 2019. aasta Euroopa Parlamendi valimistel kandideeris Raimond Kaljulaid üksikkandidaadina, tegi paremuselt seitsmenda tulemuse 20 643 häälega, kuid ei osutunud valituks.

2019. aasta 7. novembril astus Kaljulaid Sotsiaaldemokraatlikku erakonda,"Raimond Kaljulaid ühines sotsiaaldemokraatidega" ERR, 7. november 2019 kus juhib SDE välis- ja riigikaitsekomisjoni. 2020–2024 oli Kaljulaid Sotsiaaldemokraatliku erakonna Tallinna piirkonna juht. 2021. aasta 7. jaanuaril teatasid Tallinna Sotsiaaldemokraadid, et on valinud Raimond Kaljulaiu oma linnapeakandidaadiks 2021. aasta valimisteks. 

Ta kandideeris 2023. aasta valimistel Riigikokku, kogus valimisringkonnas nr 1 (Haabersti, Põhja-Tallinn ja Kristiine) 1817 häält ning osutus valituks. Riigikogus asus tööle riigikaitsekomisjonis ja julgeolekuasutuste järelevalve komisjonis ning on NATO PA Eesti delegatsiooni esimees. 

 Poliitilised seisukohad 
Poliitikasse tulles soovitas Eestil loobuda tabudest, mis muudavad avaliku sektori jäigaks ja otsustussüsteemi aeglaseks. Tema hinnangul võiks väikeriik Eesti olla oma majandusotsuste ja põhimõtteliste sotsiaalprobleemide lahendamisel palju dünaamilisem. 

Raimond Kaljulaid ei eita, et on proovinud nooruses narkootikume. Ta on võtnud sõna uimastipoliitika muutmiseks ning leiab, et see vajab fundamentaalseid ümberkorraldusi, et väheneksid narkosurmad ja narkomaaniast tingitud kuritegevus.

Ta on kirjutanud artikleid ülereguleerimise kahjulikust mõjust ettevõtlusele, firmaautode maksustamise probleemidest ning olnud kriitiline Tallinna Televisiooni suhtes. Kaljulaiu sõnul oli Eesti Konservatiivse Rahvaerakonna toetuse suurenemise taga, eriti väljaspool Tallinna, osalt nende kajastus Tallinna Televisioonis.

Korruptsiooni vähendamiseks on ta pakkunud välja erakondade rahastamise mudeli, mis piiraks erakondade võimalusi teha iseseisvalt valimiskampaania kulutusi ning rahastada kampaaniaid muudest kui seaduslikest vahenditest.

Kaljulaiu hinnangul peaks riik aitama lähisuhtevägivalla ohvritel suhtest lihtsamalt väljuda ning seadustama e-lahutuse.

Ivan Makarov on Kaljulaidi nimetanud "eriti venemeelseks eestlaseks" ja "silmapaistvalt kohaliku tähtsuse ja silmaringiga tegelaseks".

 Turunduses 
Tegutsedes reklaami- ja turundusvaldkonnas, aitas ta kaasa ka Keskerakonna valimiskampaaniate korraldamisele. 2016. aasta septembris esitati Kaljulaiule kahtlustus omastamisele kaasaaitamises reklaamiteenuse osutamise puhul, menetlus lõpetati oktoobri alguses oportuniteedi alusel.

Kaljulaid on kirjutanud poliitkampaaniate strateegiatest ja põhimõtetest raamatu "Winning Elections: Strategies and Principles for Victory in the War for Votes".

Isiklikku
Raimond Kaljulaid on Kersti Kaljulaiu poolvend. Ta on olnud Edgar Savisaare tütre Maria Savisaare elukaaslane. Aastatel 2008–2016 oli Raimond Kaljulaid abielus fotograaf Olga Makinaga. 2019. aastast on ta abielus ettevõtja Jane Kaljulaiuga, paaril on tütar Iida (sündinud 2020) ja poeg Theodor (sündinud 2023).Raimond ja abikaasa Jane Kaljulaid tähistasid suhtes olulist verstaposti Postimees/Elu24, 29.05.2024.Anna-Maria Veidemann-Makko. Juba kolm kuud neljakesi! Uhke isa Raimond Kaljulaid: tunnetan pojas samasugust enesekindlust ja rahulikkust nagu enda vanaisaski Õhtuleht.ee, 26.07.2023.

Kaljulaid tegeleb fotograafiaga. Ta on teadaolevalt esimese Eesti poliitikuna poseerinud ajakirjafotodel alasti. Teda pildistas fotograaf Krõõt Tarkmeel ajakirja Anne & Stiil rubriigi "Kehalugu" tarbeks. 

Kaljulaid oli kuni aprillini 2018 Põhja-Tallinna jalgpalliklubi JK Volta president.

Tunnustus
 2017. aastal nimetas ajakiri Pulss Raimond Kaljulaiu aasta tallinlaseks.
 2018. aastal pälvis Kaljulaid ELMO preemia, mida annab välja Varjupaikade MTÜ. Tegu on söakuse preemiaga silmapaistvale ametiisikule, kellega MTÜ-l on olnud võimalus viimase aasta jooksul koostööd teha.
 2018. aastal oli Raimond Kaljulaid Eesti Päevalehe hinnangul 78. kohal saja kõige mõjukama Eesti tegelase seas. Samuti oli ta 11. kohal vene elanikkonna mõjutajate seas.

Viited

 Artikleid 

 http://epl.delfi.ee/news/arvamus/raimond-kaljulaid-firmaautode-maksustamisest-kui-riik-tahab-maksustada-autosid-siis-tulebki-maksustada-autosid-selle-asja-nimi-on-automaks?id=71701213
 https://arvamus.postimees.ee/4300733/raimond-kaljulaid-jargmiste-valimiste-pohikusimus-kas-evolutsioon-voi-revolutsioon
 23.08.2017 EPL. "Eesti vajab fundamentaalset muutust uimastipoliitikas"
 17.08.2017 EPL. "Korruptsiooni vähendamiseks peab riik võtma erakondadelt õiguse ise reklaami osta ja äkki peaks ERRi lubama poliitreklaami?"
 10.08.2017 Delfi. "Killustunud linnavalitsus ja pidev "diilitamine" võib tööd küll anda, kuid mitte tallinlastele, vaid kapole"
 31.05.2017 ERR. "Reformierakonna lubadusi ei mäleta 2030. aastal enam keegi"
 30.05.2017 Delfi. "Jutud paremvalitsusest on selgelt lihtsalt spinn. Nutikas spinn iseenesest"
 10.05.2017 Postimees. "Verbaalne vägivald hävitab avalikku debatti"
 29.03.2017 Delfi. "Tallinna linna juhtimine on oluliselt muutunud, mingit "maffiatüüpi organisatsioonikultuuri" Tallinnas ei ole"
 17.03.2017 Delfi. "Keskmise ja väiksema sissetulekuga inimeste heaks tehtud otsuseid vihkavad oravaparteilased kirglikult. Nii Michali kui Pevkuri pooldajad"
 27.02.2017 Õhtuleht. "Keskenduda tuleb küünarnukitunde taastamisele"
 20.02.2017 Postimees. "Vastulause: Postimehe reitingulugu solvas Keskerakonda"
 08.01.2017 Õhtuleht. "Pevkuri võit on tagatoa selge kaotus"
 30.12.2016 EPL. "Mida teha, et Eesti ei saaks oma Trumpi ja Brexitit?"
 28.12.2016 Postimees. "Raimond Kaljulaid: Keskerakonna valimisvõite pole toonud idaideoloogia"
 08.03.2016 Best Marketing "Raimond Kaljulaid räägib, miks ta poliitikasse läheb"
 24.07.2016 ERR Uudised. "Raimond Kaljulaid: "uue generatsiooni" keskerakondlane soovitab Eestil tabudest loobuda"
 08.12.2016 EPL. "Alkoholi- ja automüüjate lobitöö on väga võimas. Rainer Vakra pärast me uut kongressi ei tee"
 30.11.2016 EPL. "Oravaid ootab kriis, huvi Repinski vastu võiks raugeda, Vabaerakonna õhupallist lastakse õhku välja"
 22.11.2016 Delfi. "Peaminister peaks toetama majanduskasvu ja viima selle paljudeni, mitte mässama idufirmade ja puukelladega"
 12.11.2016 EPL. "Brexit, Trump, pagulased, äärmuslased… Ärgake üles, suured muutused jõuavad Eestisse tavaliselt hilinemisega, aga jõuavad!"
 01.11.2016 EPL. "Saadame ametnikud Hiina, mitte Lasnamäe servale"
 12.10.2016 EPL. "Jüri Ratas hakkab juhtima Keskerakonda, kes paneb Taavi Rõivase tooli veel rohkem kõikuma""
 30.09.2016 EPL. "Toomil, Kõlvartil ja Ivanoval oleks mõistlikum jätkata Keskerakonnaga"
 24.09.2016 EPL. "Miks Marina Kaljurand täna kaotas?"
 02.09.2016 EPL. "Kallasel Riigikogus ei õnnestunud, miks hiljem peaks? Kaljuranna toetust avalikkuse silmis suurendab see, et ta justkui ei kuulu ühtegi erakonda"
 09.08.2016 EPL. "5+1 põhjust, miks Allar Jõks presidendina oleks katastroof – kingitus parempoolsetele, kaotus Eesti rahvale"
 03.07.2016 Delfi. "Laske maha, pange kinni!" suhtumine narkoprobleemi ei lahenda"
 05.06.2016 EPL. "Sotside agressiivne soov defineerida uus "põhikonflikt" ühiskonnas on vesi EKRE veskile"
 08.05.2016 EPL. "Kaotame ära kõik praegused maksud. Kindel kuutasu, null protsenti ajuvabadust"
 03.01.2016 EPL. "Parts on kooseluseaduse pantvang"

Kategooria:Sotsiaaldemokraatliku Erakonna poliitikud
Kategooria:XIV Riigikogu liikmed
Kategooria:XV Riigikogu liikmed
Kategooria:Sündinud 1982